AUKSJONSVINNER: Ørjan Pettersen (26) fra Kvaløya ble ved et feiltrykk vinner av et møte med artisten Astrid S, til en sum på 11.000 kroner. Nå håper Pettersen feilen lar seg rette opp. Foto: Privat

Ørjan (26) trykket feil – bestilte Astrid S-date til 11.000 kroner

Ørjan Pettersen ville bare støtte en god sak, men endte opp med en dyr lærepenge.

Oppdatert 24. oktober 2016

Artikkelen er over tre år gammel

Kvaløy-mannen Ørjan Pettersen henvendte seg søndag i desperasjon på Facebook. Ved en feil, hadde han lagt inn et bud på en QXL-auksjon i regi av TV-aksjonen.

Budet lot seg ikke slette, og 26-åringen «vant» dermed et møte med artisten Astrid S, samt konsert- og flybilletter tur retur London for to. Hele gildet koster ham 11.000 kroner.

Les også: «Skam»-rolle solgt for 50.500 kroner

Veldedighetsaksjonen i regi av NRK P3 hadde flere auksjoner – deriblant en date med Sophie Elise, og en statistrolle i TV-serien SKAM – liggende ute på nettstedet QXL, til inntekt for Røde Kors i helga.

– Det var mange spennende auksjoner der. Da jeg skulle gå ut av Astrid S-auksjonen, presterte jeg heller å legge inn et bud. Det viste seg at budet var umulig å slette, sier Pettersen til iTromsø.

POPULÆR: Astrid Smeplass. Foto: JAN PETTER LYNAU Foto: Jan Petter Lynau VG

Til VG utdyper han:

– Jeg hadde håpet i det lengste at noen fra Oslo skulle by over, men jeg ble litt nervøs utover kvelden i går.

Mamma vil være med

I desperasjon postet derfor Pettersen et innlegg på Facebook søndag, der han prøvde å få solgt billettene, og i det minste finne en reisepartner. Mandag ettermiddag hadde han fortsatt ikke fått napp.

– Ingen har kjøpt billettene, så dette var en dyr lærepenge. Men «Modern» er veldig ivrig på å dra sammen med meg, humrer 26-åringen.

Syriske Jin (6) og Rosell (8) var bøssebærere: – Når en selv har det bra, er det fint å hjelpe andre

Pettersen innrømmer at han ikke har noe spesielt forhold til Astrid S. sin musikk.

– Det er grei musikk, men ikke noe jeg setter på hjemme, nei.

På jobb i Nordsjøen

Pettersen jobber til daglig som kokk offshore, og har et håp om at den dyrekjøpte feiltakelsen lar seg rette opp, selv om han er bekreftet som vinner på e-post.

– Jeg har fortsatt ikke blitt kontaktet av P3, og på Astrid S' sin hjemmeside står konserten i London oppført med datoen 16. november – ikke 6. november, som det står i auksjonen.

– Den niende reiser jeg ut på havet, så 16. november er jeg uansett langt ute i Nordsjøen, forteller 26-åringen.

– Da jeg fikk tilslaget, sto det at de skulle ta kontakt med meg i løpet av de neste dagene. Nå håper jeg virkelig at det går an å løse det.

Redaksjonssjef Jan Henrik Mo i P3 opplyser til VG at de ikke har vært i kontakt med Pettersen.

– Vi er blitt gjort oppmerksomme på saken og ser videre på den, sier han.

FACEBOOK-BØNN: Dette er Facebook-posten Ørjan Pettersen la ut, etter å ved en feltagelse ha vunnet en auksjon i regi av NRK P3. Foto: Skjermdump. Foto: Skjermdump

Publisert: 24.10.16 kl. 16:52 Oppdatert: 24.10.16 kl. 17:47

Les også